Polisie skiet ‘blouligrowers’ doodDie gekaapte Ford Figo nadat dit teen ‘n muur gebots het. (Foto: SAPD) Die polisie in Gauteng het Woensdagaand drie vermeende blouligrowers in Johannesburg doodgeskiet en een in hegtenis geneem. Die verdagtes word verbind met kapings en gewapende rooftogte in die noordelike voorstede van Johannesburg. Voertuie met blou ligte is tydens sommige van die voorvalle gebruik om slagoffers te flous. Lt.kol. Mavela Masondo, woordvoerder van die polisie, sê lede van die polisie en private veiligheidsmaatskappye het gisteraand op inligting rakende die verdagtes gereageer toe die operasie in ’n skietery tussen die owerhede en die verdagtes ontaard het. Masondo sê die span het omstreeks 19:00 ’n Ford Figo met vier insittendes in Bramley gewaar en die motor probeer voorkeer. Die motor het egter weggejaag terwyl die insittendes van die motor skote op die owerhede afgevuur het. Die owerhede het toe die motor agternagesit en self skote afgevuur voordat die verdagtes by Marlboroweg beheer oor die motor verloor en teen ’n muur gebots het. Die verdagtes het almal uit die motor gespring en ’n skietery het uitgebreek. Drie van die verdagtes is in die proses noodlottig gewond. ’n Vierde verdagte is op die toneel in hegtenis geneem. Daar is ook beslag gelê op drie ongelisensieerde vuurwapens, ammunisie en ’n blou LED-flitslig. Daar kon intussen vasgestel word dat die verdagtes se Ford Figo vroeër vandeesmaand in Bramley gekaap is.